Ανακοίνωση βάσει του άρθρου 19 παράγραφος 3 του κανονισμού αριθ. 17 του Συμβουλίου(1), όσον αφορά την αίτηση ανανέωσης της απόφασης που εξέδωσε η Επιτροπή στις 12 Ιουλίου 1989 για τη χορήγηση απαλλαγής βάσει του άρθρου 81 παράγραφος 3 της συνθήκης ΕΚ

(Υπόθεση αριθ. IV/C.2/30.566 - UIP Cinema)

(1999/C 205/06)

(Κείμενο που παρουσιάζει ενδιαφέρον για τον ΕΟΧ)

1. ΕΙΣΑΓΩΓΗ

Οι συμφωνίες για τη σύσταση της United International Pictures BV (UIP) κοινοποιήθηκαν αρχικά στην Επιτροπή στις 11 Φεβρουαρίου 1982. Μία περίληψη της κοινοποίησης δημοσιεύθηκε(2) σύμφωνα με το άρθρο 19 παράγραφος 3 του κανονισμού 17. Σε απόφαση της 12ης Ιουλίου 1989(3), η Επιτροπή χορήγησε στην UIP απαλλαγή για πενταετή περίοδο που άρχιζε στις 27 Ιουλίου 1988 και έληγε στις 26 Ιουλίου 1993. Στις 22 Ιουνίου 1993 η Επιτροπή έλαβε αίτηση ανανέωσης της απαλλαγής όσον αφορά τις συμφωνίες για τη σύσταση της UIP.

2. ΤΑ ΣΥΜΒΑΛΛΟΜΕΝΑ ΜΕΡΗ ΣΤΙΣ ΣΥΜΦΩΝΙΕΣ UIP

Η UIP είναι κοινή επιχείρηση διανομής ταινιών η οποία ιδρύθηκε από την Paramount Pictures Corporation, την Universal Studios Inc. και την Metro-Goldwyn-Mayer Inc. (στο εξής "οι εταίροι"). Οι εταίροι έχουν αναλάβει, άμεσα ή έμμεσα, μέσω των θυγατρικών τους, τη χρηματοδότηση, παραγωγή και διανομή ταινιών μεγάλου μήκους και άλλων ψυχαγωγικών προγραμμάτων που προβάλλονται στους κινηματογράφους, στην τηλεόραση ή στα άλλα μέσα μαζικής επικοινωνίας.

3. Η ΑΓΟΡΑ

Οι συμφωνίες UIP αφορούν την αγορά διανομής για προβολή σε κινηματογράφους κινηματογραφικών ταινιών μεγάλου και μικρού μήκους καθώς και αποσπασμάτων προσεχών κινηματογραφικών έργων. Η σχετική γεωγραφική αγορά στον τομέα των ταινιών είναι εθνική λόγω των διαφορών που παρατηρούνται στον τομέα αυτό μεταξύ των κρατών μελών όπως η γλώσσα, η εθνική νομοθεσία και οι διαφορετικοί τρόποι διανομής και προβολής. Παρόλο που η αγορά για την προβολή ταινιών σε κινηματογραφικές αίθουσες παρουσίαζε ανοδική τάση κατά τα παρελθόντα έτη, το μερίδιο της UIP στην αγορά της Κοινότητας κυμαινόταν γύρω στο 20 % κατά μέσο όρο στη διάρκεια της περιόδου μέχρι την απόφαση απαλλαγής το 1989, ανάλογα με τις προβαλλόμενες ταινίες. Το 1997 το μερίδιο αγοράς της UIP ήταν τόσο χαμηλό όπως 13 %. Η πρόσφατη συγχώνευση(4) των δραστηριοτήτων της Polygram Filmed Entertainment με εκείνους των Universal Studios ανεβάζει μέτρια το συνολικό μερίδιο αγοράς της UIP.

4. ΤΡΟΠΟΠΟΙΗΣΕΙΣ ΣΤΙΣ ΕΚ ΝΕΟΥ ΚΟΙΝΟΠΟΙΗΘΕΙΣΕΣ ΣΥΜΦΩΝΙΕΣ UIP ΚΑΙ ΔΕΣΜΕΥΣΕΙΣ ΠΟΥ ΑΝΕΛΑΒΑΝ ΤΑ ΣΥΜΒΑΛΛΟΜΕΝΑ ΜΕΡΗ ΚΑΤΟΠΙΝ ΤΗΣ ΠΑΡΕΜΒΑΣΗΣ ΤΗΣ ΕΠΙΤΡΟΠΗΣ

Βάσει της ανάλυσης της Επιτροπής και των παρατηρήσεων που απέστειλαν ενδιαφερόμενοι τρίτοι στο πλαίσιο της παρούσας διαδικασίας, ορισμένα σημεία των εκ νέου κοινοποιηθεισών συμφωνιών UIP φαίνεται ότι δεν συμβιβάζονται με το άρθρο 81 της συνθήκης ΕΚ. Συνεπώς, στο πλαίσιο της παρούσας διαδικασίας, τα μέρη προέβησαν σε νέες τροποποιήσεις των συμφωνιών UIP και ανέλαβαν νέες δεσμεύσεις, εκτός από τις δεσμεύσεις που είχαν ήδη αναληφθεί στο πλαίσιο της διαδικασίας που οδήγησε στην απόφαση απαλλαγής, της 12ης Δεκεμβρίου 1989.

4.1. Προταθείσες τροποποιήσεις από την UIP και τους εταίρους της στις συμφωνίες που κοινοποιήθηκαν εκ νέου το 1993

4.1.1. Η ρήτρα του δικαιώματος πρώτης άρνησης

Βάσει των συμφωνιών UIP, η UIP έχει το δικαίωμα πρώτης άρνησης να διανέμει τις ταινίες των εταίρων. Το δικαίωμα πρώτης άρνησης σημαίνει ότι οι εταίροι είναι υποχρεωμένοι να προσφέρουν πρώτα τις ταινίες τους για διανομή στην UIP και αν η UIP απαφασίσει να μην διανείμει μία ταινία, οι εταίροι είναι ελεύθεροι να απευθυνθούν σε άλλους διανομείς. Σύμφωνα με την ισχύουσα ρήτρα, το σύνολο της Κοινότητας θεωρείται ενιαίο έδαφος. Τα συμβαλλόμενα μέρη πρότειναν να τροποποιήσουν τη ρήτρα αυτή έτσι ώστε να θεωρείται ενιαίο έδαφος κάθε κράτος μέλος εκτός από το Βέλγιο, το Λουξεμβούργο και το Ηνωμένο Βασίλειο και τη Δημοκρατία της Ιρλανδίας, καθένα από τα οποία θα θεωρείται ενιαίο έδαφος.

Η Επιτροπή κρίνει ότι με την τροποποίηση του εν λόγω δικαιώματος πρώτης άρνησης θα μειωθούν οι περιορισμοί του ανταγωνισμού που απορρέουν από τις συμφωνίες UIP. Με την τροποποίηση αυτή, ο εταίρος που έχει τα δικαιώματα διανομής μιας ταινίας θα είναι ελεύθερος να αναζητήσει εναλλακτική λύση για τη διανομή της ταινίας σε εδάφη στα οποία η UIP έχει αποφασίσει να μην διανείμει την εν λόγω ταινία. Εκτός από τη μείωση των περιορισμών του ανταγωνισμού που συνεπάγονται οι συμφωνίες UIP, η τροποποίηση αυτή θα οδηγήσει, κατά την άποψη της Επιτροπής, σε διαφοροποίηση και βελτίωση της προσφοράς ταινιών στα κράτη μέλη.

4.1.2. Ρήτρα της μεγίστης δυνατής προσπάθειας

Επί του παρόντος, η συμφωνία των μετόχων περιλαμβάνει την υποχρέωση της UIP να καταβάλλει κάθε δυνατή προσπάθεια για την μεγιστοποίηση των ακαθάριστων εσόδων για κάθε ταινία που διανέμει. Τα μέρη ανέλαβαν τη δέσμευση να διαγράψουν την υποχρέωση αυτή από τη συμφωνία των μετόχων.

Η τροποποίηση αυτή έγινε μετά τις ανησυχίες που εκφράστηκαν σύμφωνα με τις οποίες η διατήρηση της ρήτρας της μεγίστης δυνατής προσπάθειας στη συμφωνία των μετόχων θα οδηγούσε ενδεχομένως σε επέκταση της συμβατικής υποχρέωσης για εξασφάλιση των μεγαλύτερων δυνατών κερδών σε κάθε εταίρο, για κάθε ταινία που διανέμει η UIP. Κάτι τέτοιο θα μπορούσε να εκληφθεί ως κίνητρο για το συντονισμό της προβολής των ταινιών μέσω της UIP, με στόχο τον περιορισμό του ανταγωνισμού.

Εντούτοις, η Επιτροπή δέχτηκε τη διατήρηση της ρήτρας της μεγίστης κάθε δυνατής προσπάθειας στις μεμονωμένες συμφωνίες franchise που έχουν συναφθεί μεταξύ της UIP και καθενός από τους εταίρους. Η ρήτρα αυτή επιβεβαιώνει την υποχρέωση της UIP έναντι κάθε εταίρου να εξασφαλίζει τα μεγαλύτερα δυνατά ακαθάριστα έσοδα για την ταινία κάθε εταίρου. Σκοπός είναι να καταστεί σαφές ότι κάθε εταίρος θα ικανοποιεί τις απαιτήσεις των συμβατικών του εταίρων (παραγωγών, καλλιτεχνών και άλλων συμμετεχόντων στα κέρδη) προκειμένου να διασφαλιστεί η πλέον προσοδοφόρος μεμονωμένη διανομή μιας ταινίας μέσω της UIP. Η Επιτροπή πιστεύει ότι η διατήρηση της ρήτρας της μεγίστης δυνατής προσπάθειας στις μεμονωμένες συμφωνίες franchise δεν θα λειτουργήσει ως κίνητρο για τον συντονισμό των δραστηριοτήτων διανομής των συμβαλλομένων μερών.

4.2. Υποχρεώσεις από την απόφαση του 1989 όπως επαναλαμβάνονται και τροποποιούνται από την UIP και τους εταίρους της

4.2.1. Συγχρηματοδότηση και διανομή ταινιών τρίτων μερών εντός του ΕΟΧ

Η UIP και οι εταίροι της συμφώνησαν να επαναλάβουν τη δέσμευση(5) ότι η UIP θα αναλαμβάνει, σύμφωνα με τα εμπορικά της κριτήρια, τη συγχρηματοδότηση, την απόκτηση δικαιωμάτων διανομής ή τη διανομή κινηματογραφικών ταινιών μεγάλου μήκους τρίτων μερών στον ΕΟΧ.

4.2.2. Κοινοποίηση της διαθεσιμότητας

Η UIP συμφώνησε να αναληφθεί δέσμευση κοινοποίησης της διαθεσιμότητας αυτής στους ανεξάρτητους παραγωγούς και θα γνωστοποιήσει τις διαδικασίες προκειμένου να διευκολύνει τους παραγωγούς αυτούς να έρχονται σε επαφή με την UIP, όσον αφορά τα σχέδιά τους για την παραγωγή κινηματογραφικών ταινιών.

4.2.3. Διορισμός ενός στελέχους αρμόδιου για την επιλογή και την εξασφάλιση της διανομής ταινιών εντός του ΕΟΧ

Η UIP και οι εταίροι της συμφώνησαν να αναλαμβάνουν τη δέσμευση να διευκολύνουν τις προαναφερθείσες επιχειρήσεις με την απασχόληση ενός στελέχους με πείρα στον τομέα της παραγωγής κινηματογραφικών ταινιών, το οποίο θα είναι αρμόδιο για την επιλογή και τη διασφάλιση της διανομής στον ΕΟΧ ταινιών οι οποίες, βάσει των εμπορικών κριτηρίων της UIP αναμένεται ότι θα αποφέρουν λογικά κέρδη κατά τη διανομή τους στις αίθουσες κινηματογράφων.

4.2.4. Κοινοποίηση των δραστηριοτήτων της UIP και των εταίρων της όσον αφορά τις κινηματογραφικές ταινίες τρίτων μερών

Η UIP και οι εταίροι της συμφώνησαν να αναλάβουν τη δέσμευση να γνωστοποιούν ετησίως με τη βοήθεια του εμπορικού τύπου ή άλλων κατάλληλων εντύπων τη φύση και την έκταση των δραστηριοτήτων της όσον αφορά τη συγχρηματοδότηση, την απόκτηση δικαιωμάτων διανομής και τη διανομή κινηματογραφικών ταινιών τρίτων μερών στον ΕΟΧ.

4.2.5. Παραγωγή, χρηματοδότηση και διανομή ταινιών στον ΕΟΧ

Οι εταίροι συμφώνησαν να αναλάβουν τη δέσμευση να διατηρούν το δικαίωμα να προβαίνουν ο καθένας χωριστά, σύμφωνα με τα εμπορικά του κριτήρια, στην παραγωγή, χρηματοδότηση, συγχρηματοδότηση ή απόκτηση δικαιωμάτων διανομής στον ΕΟΧ ταινιών τοπικής παραγωγής.

4.2.6. Τήρηση γραπτών στοιχείων στα οποία εμφαίνεται η φύση και η έκταση των δραστηριοτήτων των εταίρων όσον αφορά την τοπική παραγωγή ταινιών

Η UIP και οι εταίροι της συμφώνησαν να αναλάβουν τη δέσμευση να συνεχίσουν να τηρούν επαρκή γραπτά στοιχεία στα οποία εμφαίνεται η φύση και η έκταση της δραστηριότητάς τους στον τομέα της παραγωγής, συγχρηματοδότησης ή απόκτησης δικαιωμάτων διανομής ταινιών που προέρχονται από κράτη μέλη του ΕΟΧ ή έχουν παραχθεί εξ' ολοκλήρου ή εν μέρει στον ΕΟΧ(6). Η δέσμευση αυτή συνοδεύεται από ορισμό της "προέλευσης μιας ταινίας από κράτος μέλος του ΕΟΧ" προκειμένου να αποφευχθεί η δημιουργία αμφιβολιών ως προς την καταγωγή μιας συγκεκριμένης ταινίας.

4.2.7. Δέσμευση για τη στήριξη της επαγγελματικής ανάπτυξης ευρωπαίων παραγωγών κινηματογραφικών ταινιών και των φεστιβάλ κινηματογραφικών ταινιών

Η UIP και οι εταίροι της συμφώνησαν να αναλάβουν τη δέσμευση ότι ένας ή περισσότεροι από αυτούς θα αναλάβουν πρωτοβουλίες για την ενθάρρυνση, τη στήριξη και την προώθηση της κατάρτισης και της επαγγελματικής ανάπτυξης νέων ευρωπαίων παραγωγών ταινιών και των ταινιών με την παροχή, για παράδειγμα, χρηματοδοτικής στήριξης σε κινηματογραφικές σχολές, τη χρηματοδότηση φεστιβάλ κινηματογραφικών ταινιών, τη χορηγία βραβείων ή επάθλων και την αναγνώριση νέων επαγγελματιών του τομέα της κινηματογραφικής παραγωγής του ΕΟΧ.

4.2.8. Μη συντονισμός των ημερομηνιών έναρξης προβολής

Η UIP και οι εταίροι της προσφέρθηκαν να διατηρήσουν τη δέσμευση(7) ότι καμία επιτροπή εταίρων δεν πρόκειται να εξετάζει ή να συζητεί τα σχέδια οποιουδήποτε εταίρου όσον αφορά την προβολή, διανομή ή εμπορία των ταινιών.

Εξαιρουμένων των συμφωνιών συμπαραγωγής ή συγχρηματοδότησης ή άλλων παρόμοιων συμφωνιών, κάθε εταίρος συμφώνησε επίσης να δεσμευτεί όσον αφορά τις ημερομηνίες έναρξης της προβολής των ταινιών του, μέσω της UIP, χωρίς να προβαίνει σε συμφωνία ή να επιδιώκει την επίτευξη συμφωνίας με οποιονδήποτε άλλο εταίρο ως προς τον καθορισμό των εν λόγω ημερομηνιών, και η UIP δεν θα κοινοποιεί τις ημερομηνίες αυτές εάν δεν λάβει τη σχετική άδεια ή μέχρις ότου οι ημερομηνίες αυτές γνωστοποιηθούν σε τρίτα μέρη.

Η ενίσχυση της δέσμευσης αυτής έγινε προκειμένου να τονιστεί ότι η UIP δεν θα λειτουργεί ως μέσο συντονισμού των δραστηριοτήτων διανομής ταινιών των εταίρων, πράγμα που αποτελεί μιά από τις κυριότερες ανησυχίες που εξέφρασαν τρίτα μέρη όσον αφορά την UIP.

4.2.9. Διαιτησία

Η UIP και οι εταίροι της συμφώνησαν να αναλάβουν τη δέσμευση να θεσπίσουν μία νέα διαδικασία συμβιβασμού εκτός από την ήδη υπάρχουσα διαδικασία διαιτησίας για την επίλυση διαφορών μεταξύ της UIP και των αιθουσαρχών σχετικά με την προμήθεια αντιτύπων ταινιών. Επιπλέον, η διαδικασία διαιτησίας βελτιώθηκε με την υιοθέτηση ταχύτερων ρυθμών. Οι νέοι μηχανισμοί θα εφαρμόζονται στα κράτη μέλη στα οποία δεν υπάρχουν διαδικασίες διαιτησίας για τα θέματα αυτά.

Η Επιτροπή είναι της άποψης ότι οι νέες διαδικασίες συμβιβασμού και οι τροποποιηθείσες διαδικασίες διαιτησίας διασφαλίζουν ότι η UIP συναλλάσσεται με τους αιθουσάρχες σε δίκαιη και ισότιμη βάση.

4.2.10. Υποχρέωση όσον αφορά τη μη εφαρμογή πρακτικών αλληλένδετων κρατήσεων (block book)

Η UIP συμφώνησε ως προς την ανάληψη δέσμευσης για τη μη εφαρμογή πρακτικών αλληλένδετων κρατήσεων, δηλαδή να μην εξαρτάται ποτέ η αποδοχή μιας ταινίας από την αποδοχή κάποιας άλλης.

Η Επιτροπή ανησυχούσε ότι η UIP ήταν δυνατόν να αναγκάζει τους αιθουσάρχες να δέχονται ταινίες τις οποίες δεν θα είχαν κάτω από άλλες συνθήκες αποδεχθεί. Με την ανάληψη της δέσμευσης αυτής καθίσταται σαφές ότι η UIP δεν θα εφαρμόζει πρακτικές αλληλένδετων κρατήσεων.

4.2.11. Ανάληψη της δέσμευσης σχετικά με τη μη εισαγωγή διακρίσεων όσον αφορά τις κινηματογραφικές αίθουσες που ανήκουν στους εταίρους και τις αίθουσες που ανήκουν σε τρίτα μέρη

Η UIP συμφώνησε να αναλάβει τη δέσμευση να προμηθεύει ταινίες στους κινηματογράφους που ανήκουν ή ελέγχονται από τους εταίρους σε ισότιμη βάση, αναγνωρίζοντας ότι η ύπαρξη διαφορών όσον αφορά τους όρους χορήγησης των αδειών εκμετάλλευσης είναι δυνατό να οφείλονται σε εμπορικές διαφορές μεταξύ των κινηματογράφων.

Η δέσμευση αυτή διασφαλίζει την πρόσβαση τρίτων μερών στις ταινίες των εταίρων με δίκαιους όρους.

5. ΟΙ ΠΡΟΘΕΣΕΙΣ ΤΗΣ ΕΠΙΤΡΟΠΗΣ

Τα συμβαλλόμενα μέρη έχουν παράσχει διάφορες αλλαγές στις δηλωμένες συμφωνίες και έχουν παράσχει πρόσθετες επεξηγήσεις στην Επιτροπή. Λαμβάνοντας υπόψη τον ετερογενή χαρακτήρα των ταινιών, οι τροποποιημένες συμφωνίες UIP επιτρέπουν στα συμβαλλόμενα μέρη να επιτύχουν μεγαλύτερη αποδοτικότητα με την αποφυγή του διπλασιασμού των οργανώσεων διανομής και με αυτό τον τρόπο τη μείωση των δαπανών. Συνεπώς, τα συμβαλλόμενα μέρη είναι σε θέση να εκδώσουν περισσότερες ταινίες στην Κοινότητα. Μια λιγότερο δαπανηρή οργάνωση διανομής οδηγεί σε ένα αποδοτικότερο δίκτυο των τοπικών γραφείων προς όφελος των εκδοτών και των θεατών κινηματογράφου μέσω μιας συνεχής και κανονικής πρόσβασης σε μια ευρύτερη ποικιλία ταινιών.

Βάσει των προαναφερθέντων, η Επιτροπή προτίθεται να αντιμετωπίσει ευνοϊκά τις συμφωνίες με την επιφύλαξη ότι τα μέρη θα τροποποιήσουν τις συμφωνίες και θα τηρήσουν τις δεσμεύσεις που αναλαμβάνουν έναντι της Επιτροπής. Προηγουμένως, η Επιτροπή καλεί τους ενδιαφερόμενους τρίτους να αποστείλουν τις παρατηρήσεις τους εντός ενός μηνός από την ημερομηνία δημοσίευσης της παρούσας ανακοίνωσης στην ακόλουθη διεύθυνση, αναφέροντας τα στοιχεία "IV/C.2-30.566 - UIP Cinema": Ευρωπαϊκή Επιτροπή

Γενική Διεύθυνση Ανταγωνισμού

Διεύθυνση C

Rue de la Loi/Wetstraat 200 Β - 1049 Βρυξέλλες Φαξ (32-2) 296 98 04 .

(1) ΕΕ 13 της 21.2.1962, σ. 204/62.

(2) ΕΕ C 286 της 10.11.1988, σ. 4.

(3) ΕΕ L 226 της 3.8.1989, σ. 25.

(4) ΕΕ C 309 της 9.10.1998, σ. 8· μη αντίθεση σε μια κοινοποίηση συγκέντρωσης (υπόθεση αριθ. IV/M.1219 - Seagram/Polygram).

(5) Παράγραφος 27 της απόφασης της Επιτροπής του 1989.

(6) Παράγραφος 32 της απόφασης της Επιτροπής του 1989.

(7) Παράγραφος 31 της απόφασης της Επιτροπής του 1989.